РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/201-16

3. октобар 2016. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 30. СЕПТЕМБРА 2016. ГОДИНЕ

Седница је почела у 13,40 часова.

Одбор је, у складу са чланом 42. став 4. Пословника Народне скупштине, одржао пету седницу ван седишта Народне скупштине, у Општини Бујановац, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

 Седници је председавао Маријан Ристичевић, председник Одбора.

Седници су присуствовали чланови Одбора: Жарко Богатиновић, Милија Милетић, Марко Гавриловић, Радован Јанчић, Тијана Давидовац, Велимир Станојевић, Арпад Фремонд, Мирослав Алексић, мр Марко Миленковић и проф. др Миладин Шеварлић, као и Звонимир Ђокић (заменик Јасмине Обрадовић) и Љубинко Ракоњац (заменик Данијеле Стојадиновић), заменици чланова Одбора.

 Седници нису присуствовали чланови Одбора: Јасмина Обрадовић, Верољуб Матић, Данијела Стојадиновић, Горан Јешић, Олена Папуга и Ненад Божић.

 Поред чланова Одбора, седници је присуствовао и народни посланик Ненад Митровић.

 Седници су присуствовали представници Министарства пољопривреде и заштите животне средине Драган Мирковић, начелник Одељења за рурални развој у Сектору за рурални развој, Милан Ћупрић, шеф Одсека за биљну производњу и прераду биљних производа, Бранислав Вељковић и Мирко Новаковић, самостални саветници и Миле Контић, саветник у Сектору за пољопривредну политику; Шаип Камбери, председник општине Бујановац, Стојанче Арсић, заменик председника Општине Бујановац, Аца Антић, начелник Одељења за привреду и локални економски развој, Енис Салихи руководилац Канцеларије за локални економски развој, Шкелзен Адеми, буџетски инспектор Општине Бујановац, Срећко Пејковић, начелник Пчињског управног округа; Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије; представници пољопривредних произвођача, носиоца пољопривредних газдинстава на територији Општине Бујановац, као и представници средстава јавног информисања.

Пре преласка на дневни ред седнице, Маријан Ристичевић дао је реч председнику Општине Бујановац, Шаипу Камберију, који је поздравио све присутне и захвалио се Одбору због одржавања седнице у њиховом месту.

 Пре утврђивања дневног реда, његову допуну предложио је проф. др Миладин Шеварлић, са тачком Информација о разлозима неакредитовања Управе за аграрна плаћања и планиране активности Министарства пољопривреде и заштите животне средине за убрзано обезбеђење услова за акредитацију Управе за аграрна плаћања и расписивање Конкурса за коришћење средстава ИПАРД-а. Одбор је већином гласова (2 за, 4 уздржано) одбио овај предлог за допуну дневног реда.

 Такође, допуну дневног реда предложио је и Мирослав Алексић, са тачком Реекспорт и мере за спречавање реекспорта воћа и поврћа и из земаља ЕУ на тржиште Руске Федерације. Одбор је већином гласова (2 за, 4 уздржано) одбио овај предлог за допуну дневног реда.

Одбор је већином гласова (9 за, 2 уздржана) усвојио следећи

Дневни ред

1. Пољопривреда – сточарство, воћарство, повртарство и рурални развој;
2. Разно.

Прва тачка дневног реда **- Пољопривреда – сточарство, воћарство, повртарство и рурални развој**

У уводним напоменама, Маријан Ристичевић истакао је да треба подржати удруживање малих пољопривредних газдинстава у произвођачко-прерађивачке задруге, како би могли у наредном периоду да аплицирају за ИПАРД фондове. По његовим речима, нашој земљи је из ИПАРД фондова ЕУ до 2020. године на располагању 175 милиона евра, а поменута средства се могу искористити све до 2023. године. То је укупна сума за ИПАРД, и годишњи износ се повећава, од 15 милиона евра за 2015. годину, 20 милиона евра у 2016. години, итд. Такође, потребно је обезбедити и средства за предфинансирање ИПАРД корисника и исправити недостатке који су уочени од стране Европске комисије за ИПАРД акредитацију.

Драган Мирковић истакао је да од 2014. године постоји пет тела која спроводе ИПАРД програм. Европска комисија је 20. јануара 2015. године усвојила ИПАРД програм. ИПАРД средства стоје на располагању Републици Србији и за сваку финансијску годину се потписује посебан финансијски споразум. Такође, повећана су средства за рурални развој која сада износе око 3 милијарде динара, а у претходним годинама су била нешто више од милијарду динара.

Милан Ћупрић рекао је, да када је у питању област пчеларства, Министарство издваја одређена буџетска средства и очекује се повећање у наредном периоду. Комплетна опрема за пчеларство и кошнице подржана је у виду субвенција у износу од 40-55%.

Ненад Будимовић, секретар удружења ПКС истакао је да је суфицит у спољнотрговинској размени пољопривредно прехрамбених производа у првих шест месеци ове године 700 милиона долара, и бележи повећање од 22% у односу на претходну годину.

У дискусији су учествовали народни посланици Маријан Ристичевић, Милија Милетић, Жарко Богатиновић, Мирослав Алексић, проф. др Миладин Шеварлић, Љубинко Ракоњац и мр Марко Миленковић.

Такође, у дискусији су учествовали и представници породичних пољопривредних газдинстава.

Након расправе о тачки дневног реда, Одбор је већином гласова (11 за, 1 уздржан), донео следећи

З а к љ у ч а к

 I

Одбор препоручује да се подстицаји у пољопривреди и прерађивачкој индустрији, у складу са могућностима, максимално увећају.

 II

Одбор препоручује да се средства која су предвиђена за 2016. годину за рурални развој што пре пласирају онима којима су намењена и који су конкурисали. У складу са тим, ускладити правилнике са уредбом.

 III

 На предлог народног посланика Мирослава Алексића за допуну дневог реда, Одбор је разматрао и препоручује да се пооштре контроле фитосанитарне, ветеринарске, пољопривредних производа који се извозе, посебно оних који се извозе на тржиште Русије и Европске уније.

 IV

На предлог народног посланика проф. др Миладина Шеварлића за допуну дневог реда, Одбор је разматрао и препоручује да се испуне у најхитнијем року услови за коришћење средстава из ИПАРД фондова, да се у складу са тим среди стање око зграде, процедуре, Закон о пољопривреди и руралном развоју и доврши упошљавање.

 V

 Одбор препоручује да се максимална пажња посвети породичним пољопривредним газдинствима, посебно малим пољопривредним газдинствима у девастираним подручјима, да се подстичу удруживања пољопривредника ради ефикасније производње и коришћења подстицајних средстава.

Друга тачка дневног реда- **Разно**

Под тачком разно није било пријављених за расправу.

Пошто других питања и предлога није било, седница је закључена у 17,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић